open-index/open-wikipedia-markdown huggingface dataset:
Xenologi

**Xenologi** (fra Gresk ξένος (*xenos*) = "fremmed, gjest" og λόγος (*logos*) = "ord") er, innen medisin, læren og forskning om parasitter.

I science fiction brukes betegnelsen om forskning eller informasjon på fremmede, utenomjordiske, hemmelige eller generelt ukjente ting. 

I medisin og fysiologi handler dette om forholdet mellom parasitter (snyltere) og vertsorganismer.

Innen genetikk brukes xenologi om forholdet mellom to homologe karakterer med felles opphav, men der genetisk materiale er flyttet horisontalt mellom arter hos minst en av karakterene. 

## Science fiction og astronomi
Begrepet ble første gang brukt av Robert A. Heinlein i science fiction-romanen "The Star Beast" fra 1954 . Xenobiologi ble omtalt i Science i 1961,  og begrepet xenologi ble brukt i magasinet Nature i januar 1984.  Begrepet førte til klager fra en gruppe spesialister som mente begrepet burde forbeholdes studiet av grunnstoffet xenon i metoritter. 

Xenologi brukes om en fremtidsteknologi i flere science-fiction dataspill, blant annet Master of Orion fra 1993, Endless Space og Stellaris.

## Referanser
Nepals flagg

**[[Nepal]]s flagg** er verdens eneste ikke-firkantede nasjonalflagg. Det består av en kombinasjon av det som opprinnelig kan ha vært to trekantede flagg med henholdsvis sol- og månesymbolet. De to symbolene forklares noen ganger som at de representerer to grener av den kongelige familie, Rana-familien. Opprinnelig hadde månen og solen menneskelige trekk. Flaggets historie går trolig tilbake til begynnelsen av 1800-tallet. Det ble endret 16. desember 1962 da ansiktstrekkene i månen og solen ble tatt bort. 

Den blå kanten skal symbolisere fred, mens rødfargen er Nepals nasjonalfarge. De to symbolene står nå for et håp om at Nepal vil eksistere like lenge som månen og sola. 

Flagget er nedfelt i Artikkel 5 i Nepals grunnlov fra 1990 og i Artikkel 6 i den midlertidige grunnloven av 2007. I et tillegg til begge disse dokumentene er det gitt nøyaktige instruksjoner for hvordan flagget og figurene skal tegnes.

## Eksterne lenker
* Schedule 1 ( Relating to Article 5 ) National Flag
Nepalsk rupi

**Nepalsk rupi** er myntenheten i Nepal. Den deles inn i 100 paise. Rupien ble introdusert i 1932 da den erstattet *mohar* med en kurs på 2 mohar = 1 rupi.

Nepalsk rupi er bundet til den indiske rupien med en kurs på 1,6 nepalsk rupi på 1 indisk rupi.
Främling

**«Främling»** (norsk oversettelse: *fremmede*) er en svensk slager-popsang fra 1983 som er komponert av Lasse Holm, med tekst av Monica Forsberg. Den ble fremført av Carola Häggkvist i svenske Melodifestivalen 1983, der den vant en klar seier. Sangen ble dermed Sveriges bidrag til Eurovision Song Contest 1983 i München, der den endte på en tredjeplass. Singelen «Främling» ble senere gitt ut i hele Europa, og ble gjennombruddslåten for Carola. Hennes påfølgende album solgte i én million eksemplarer i Skandinavia.

## Bakgrunn
«Främling» var én av ti deltakerlåter i svenske Melodifestivalen i Malmö 27. februar 1983, og den ble fremført av 16 år gamle Carola Häggkvist. I konkurransen fikk hun toppoeng av samtlige juryer, noe som aldri hadde skjedd før i konkurransens historie. Underveis i avstemningen holdt hun på Bibelen og utbrøt: «Jeg takker Gud!» da seieren var et faktum.

Med seieren i Melodifestivalen ble «Främling» Sveriges bidrag i den internasjonale finalen i München 23. april samme år. I Eurovision Song Contest var Sverige det fjerde bidraget på scenen av 20 deltakere. Tross at mikrofonen til Carola ikke fungerte helt i starten, overbeviste hun juryene og endte på en tredjeplass. Til sammen fikk sangen 126 poeng – inkludert 12 poeng fra Norge og Tyskland.

Svenskene hadde på forhånd store forventninger til «Främling»; den internasjonale finalen ble fulgt av 6,1&nbsp;millioner svenske tv-seere, tilsvarende 84 prosent av landets befolkning. Dette er fremdeles rekord i Sverige.

## Carolas gjennombrudd
For Carola ble «Främling» hennes store musikalske gjennombrudd. Sangen ble en stor suksess i Skandinavia, og den toppet VG-lista i Norge. Dette var første svenskspråklige låt til å toppe VG-lista siden Ann-Louise Hansons «Tag emot en utsträckt hand» i 1972.

Det påfølgende albumet *[[Främling (album)|Främling]]* solgte i 1 million eksemplarer i Skandinavia, og er fremdeles det mest solgte i Sverige gjennom tidene. Også i Norge solgte albumet bra og lå på VG-lista i over et halvt år.

## Listeplasseringer

## Andre versjoner
Carola spilte inn låten på flere språk:
* Svensk – «Främling»
* Engelsk – «Love Isn't Love»
* Tysk – «Fremder»
* Nederlandsk – «Je ogen hebben geen geheimen»

### Versjoner av andre artister
*Norske Finn Evensen har skrevet en humoristisk norsk tekst. På norsk bærer den tittelen «Strømling». Versjonen ble gitt ut av Bjelleklang og Elisabeth Andreassen på albumet *[[Holiholihooo …]]* (RCA 74321-10252-2) i 1992.
*Gruppen Farmers Market har spilt inn «Främling» i instrumentalversjon med tittelen «Ladyboy's Night at the Cultural Relativism Saloon» på albumet *[[Surfin' USSR]]*. Gruppen pleier å gjøre om kjente låter til uvanlige taktarter, og deres versjon av «Främling» skifter mellom 11/16, 15/16, 7/16 og 13/16.
* Det svenske heavy metal-bandet Black Ingvars spilte inn en versjon av «Främling» på albumet *Schlager Metal* (1998).
* Den finske sangeren Meiju Suvas spilte inn en finsk versjon av sangen, kalt «Muukalainen» (*fremmede*).

## Referanser
Hero (film, 2002)

***Hero*** (英雄, *Yīng Xióng*) er en kinesisk kampsportfilm, regissert av Zhang Yimou med musikk av Tan Dun.

Hero kom ut den 24. oktober 2002 i Kina, og var den dyreste og mest innbringende filmen i kinesisk filmhistorie frem til *[[Red Cliff]]* fra 2009.

## Handling
Historien finner sted under De stridende staters tid, når Kina delt opp i sju forskjellige kongedømmer. En gruppe legendariske leiemordere: Flyvende Snø (飛雪) (Maggie Cheung), Brukne Sverd (殘劍) (Tony Leung) og Sky (長空) (Donnie Yen), har sverget å ta livet av Kongen av Qin (秦王) (Chen Daoming), som var den mest hensynsløse lederen under denne konflikten. Kongen har lovet uendelig rikdom og makt til de som klarer å beseire hans potensielle mordere.

Men ingen resultater kommer før 10 år senere, når en mann kalt Navnløs (無名) (spilt av Jet Li) kommer til det kongelige palasset for å kreve sin belønning, etter at han påstår at han har beseiret disse tre krigerne. Men når denne mannen endelig får møte kongen, ser det imidlertid ut som om situasjonen var langt mer komplisert enn først antatt.

## Medvirkende
* Jet Li som Navnløs
* Tony Leung Chiu Wai som Brukne Sverd
* Maggie Cheung som Flyvende Snø
* Zhang Ziyi som Måne
* Chen Daoming som Kongen av Qin
* Donnie Yen som Sky

## Referanser


## Eksterne lenker
* 
*
Gobi (romanserie)

**Gobi-serien** er en romanserie av den norske forfatteren Tor Åge Bringsværd som består av fem romaner (pentalogi) som ble skrevet mellom 1985 og 1997. Serien handler om Asia i middelalderen, med bakgrunn fra folkevandringene og korstogene, sett gjennom den tyske gjøgleren Wolfgang av Godesberg der blanding av fakta og fantasi går om hverandre. Flere av bøkene ble nominert som Norges bidrag til Nordisk råds litteraturpris. Alle bøkene i serien har undertittel "Den første av flere bøker", "Den andre av flere bøker" osv., som viser til at antallet bøker i serien samt det kan være flere i vente. Bringsværd selv har uttalt at bok nummer fem er den siste.

## Serien

Serien omfatter disse bøkene:

#  (1985).
#  (1987). – Nominert til Nordisk råds litteraturpris 1988.
#  (1989). – Nominert til Nordisk råds litteraturpris 1990.
#  (1994).
#  (1997).
Gobi: Barndommens måne

***Gobi: Barndommens måne*** er en roman fra 1985 av Tor Åge Bringsværd, som er den første av fem bøker i romanserien *[[Gobi (romanserie)|Gobi]]*. Romanen tar for seg barnekorstoget i 1212, mellom det fjerde og det femte korstog, og sammenligner det med eventyret om *[[Rottefangeren fra Hameln]]*.

## Handling
Etter hans herres, Ye Liu Chutsais død, rømmer Wolfgang av Godesberg fra det mongolske riket mot vest via Gobi-ørkenen. Lenger enn til et tempel kommer han ikke. Her var planen å hvile seg i noen dager, men planen ble forandret. Han begynner å skrive sin livshistorie, som starter med barndommen i Hameln som sønn av den lokale bøddelen, videre til tiden da han deltok i et barnekorstog som skulle til Jerusalem, men som ikke kom lenger enn til Genova. Deretter skriver han om sitt liv som slave i Alexandria og Kairo, livet som gjøgler og til slutt hvordan han kom til det mongolske riket. Alt dette foregår på 1200-tallet.

## Tolkning
*Gobi: Barndommens måne* handler om det sviket barna blir utsatt for fra de voksne. Det tydeligste eksempelet er selve barnekorstoget der barna istedenfor å kjempe for Jerusalem befrielse, blir solgt som slaver til mange forskjellige steder. I romanen blir barnekorstoget sammenlignet med eventyret om *[[Rottefangeren fra Hameln]]*. De to fortellingene har mange likhetstrekk, og den historiske hendelsen kan være et av opphavene til eventyret. Romanen er også en beskrivelse av det europeiske middelaldersamfunnet der bøddelen sto nederst på rangstigen.

## Litteraturpriser
For romanen fikk Bringsværd Kritikerprisen og Sarpsborgprisen i 1985.

## Referanser
Gobi: Djengis Khan

***Gobi: Djengis Khan*** er en roman av Tor Åge Bringsværd og er den andre av fem bøker i romanserien *[[Gobi (romanserie)|Gobi]]*. Romanen tar for seg personen Djengis Khan og den mongolske samfunnet i middelalderen. 

## Handling
Wolfgang von Godesberg har tatt tilflukt hos en enke i byen Jiayuguan, som har forkledd han som hennes gale onkel. Fremdeles er mongolene etter han. Samtidig når han gjemmer seg for dem, innleder han et forhold til denne vakre enken ved navn Tiao Ch'an og begynner å skrive på sine andre silkerull. Denne gangen vil han fortelle om både seg selv og Temujin, som for oss er bedre kjent under navnet Djengis Khan, den rettmessige herren. Wolfgang vil fortelle om hans far, mor og brødre, om hans fiender, om hans trofaste menn, om hans kvinner og ikke minst om livet på steppene.

Romanen ble nominert til Nordisk råds litteraturpris i 1988.

## Referanser
Gobi: Djevelens skinn og ben

***Gobi: Djevelens skinn og ben*** er en roman fra 1989 av Tor Åge Bringsværd og er den tredje av fem bøker i romanserien *[[Gobi (romanserie)|Gobi]]*. Romanen handler om ondskapens problem og om bøddelens rolle og identitet.

## Handling

Et følge går gjennom Gobi-ørkenen. Blant de som er med, finner vi Ye Liu Chutsais sønn, Chu, og Wolfgang fra Godesbergs fiende, munken Eusebius. De jakter etter Wolfgang, som er sporløst forsvunnet. Samtidig må Eusebius fortelle en historie for Chu, som vil hevne seg på ham for Wolfgang, for å redde livet sitt. Eusebius forteller historiene om Volund Smed. Underveis stopper han og forteller om sitt livs historie: Hvordan det er å være sønn av en bøddel i Helsingør og hvordan han ble den munken vi kjenner. Mye av hans livshistorie er ikke ulikt Wolfgangs sin. I tillegg blir Eusebius hjemsøkt mange drømmer: drømmer om basilisker, om haner, om sin barndom, om sine barn og om ondskap.

## Tolkning

«Gobi: Djevelens skinn og ben» handler om Det ondes problem, bøddelens rolle og identitet og blir ofte tolket ut fra dette. Ondskapens problem blir betegnet som det onde i oss selv der man konfronteres og identifiseres med døden som vinner over nestekjærligheten. Om bøddelens rolle i samfunnet viser romanen den dobbelfunksjonen bøddelen har, den frastøtende og aksepterte funksjonen i samfunnet. Om identitet blir de dualistiske motsetninger ført samme innenfor mange grupper filosofert der forholdene mellom bøddel-offer, herre-tjener, forteller-tilhører og far-sønn blir illustrert. Romanen trekker dessuten en parallell til eventyrsamlingen *[[Tusen og én natt]]*, der munken Eusebius må fortelle historier for å leve.  

Romanen ble nominert til Nordisk råds litteraturpris i 1990.

## Referanser
Bevegelse (andre betydninger)

**Bevegelse** kan ha flere betydninger
* Bevegelse (fysikk)
* Bevegelse (filosofi)
* Bevegelse (psykologi)
* Bevegelse (sosiologi)
* Bevegelse (politikk)
Zhang Ziyi

**Zhang Ziyi** (kinesisk: 章子怡, pinyin: *Zhāng Zǐyí*, født 9. februar 1979) er en kinesisk skuespiller. Hun ble født i Beijing, og debuterte i filmen *[[Veien hjem (film, 1999)|Veien Hjem]]*, av Zhang Yimou, bare 19 år gammel. Hennes mest kjente film er nok *[[Snikende tiger, skjult drage]]* (2000) som bl.a. vant Oscar for beste utenlandske film, men hun har medvirket i både kinesiske filmer, koreanske filmer og Hollywood-produksjoner.

Hun har utdannelse fra Beijing danseakademi og Den sentrale dramaskole.

## Filmografi
* *[[Sophie's Revenge]]* (2009)
* *[[Horsemen]]* (2009)
* *[[Forever Enthralled]]* (2008)  
* *[[The Banquet]]* (2006) 
* *[[Geisha (film)]]* (2005) 
* *[[Princess Raccoon]]* (2005) 
* *[[Jasmine Women]]* (2004) 
* *[[Flyvende Dolker]]* (2004) 
* *[[2046 (film)]]* (2004) 
* *[[Purple Butterfly]]* (2003) 
* *[[My Wife is a Gangster 2]]* (2003) 
* *[[Hero (film, 2002)|Hero]]* (2002) 
* *[[Zu Warriors]]* (2001) 
* *[[Musa (film)]]* (2001) 
* *[[Rush Hour 2]]* (2001) 
* *[[Snikende tiger, skjult drage]] ([[2000]])
* *Veien hjem'' (1999)

## Referanser


## Eksterne lenker
* 
*
Rogalandsindeksen

**Rogalandsindeksen** er en indeks som ble etablert 1. juni 2006 av DnB NOR. Indeksen består kun av børsnoterte selskaper med hovedkontor i Rogaland. Og viser utviklingen for disse selskapene i forhold til andre selskaper på Oslo Børs.

## Referanser


## Eksterne lenker
* Videopresentasjon av Rogalandsindeksen av DnB NOR Markets
* DnB NOR med børsindeks – Stavanger Aftenblad 
* Rogalandsindeksen – Stavanger Aftenblad
Gobi: Min prins

***Gobi: Min prins*** er en roman av Tor Åge Bringsværd og er den fjerde av fem bøker i romanserien *[[Gobi (romanserie)|Gobi]]*.  

## Handling

I den fjerde boken om Wolfgang befinner han seg i byen Hangzhou der han venter på et skip ta han tilbake til Vesten. Mens han forgjeves venter på et skip, skriver han et brev/dagbok til han som forfølger ham. Så lenge han skriver, tror Wolfgang han vil være i live. Denne gangen forteller Wolfgang Chu om hans far, Ye Liu Chutsai (la hans navn stå skrevet i bambus og silke, som han sier), om tvileren Thomas og om Noa og den store syndefloden. Samtidig søker han trøst hos fra dyresamleren T'ai Po (som holder han fanget i byen), maleren Mu Ch'i og hos ravnen han fikk i gave fra T'ai Po.

«Gobi: Min prins» handler om personen Djengis Khan (der spørsmålet om hva som får en personen til å ødelegg noe), om anti-idealer (der Ye Liu Chutsai står for fred og kultur i motsetning til resten av Djengis Khans rike), om tosidigheten (der man kan være to ting på en gang), om hvordan mennesket svikker (både seg selv og andre) for å redde sitt eget skinn og om menneskelig stolthet og verdighet kan redde det menneskelige for at det skal overleve.

For romanen fikk han Riksmålsforbundets litteraturpris i 1994. 

## Eksterne lenker

* Utgaven fra 1994 | 1996 hos Nasjonalbiblioteket.
Gobi: Baghdad

***Gobi: Baghdad*** er en roman av Tor Åge Bringsværd og er den siste av fem bøker i romanserien *[[Gobi (romanserie)|Gobi]]*. Romanen er blitt betraktet som en hyllest til håpet midt i det grusomme, til kunsten og underholdningen, og til barnas evne til lek og drøm.

## Handling

*Gobi: Baghdad* er den femte romanen i serien om den tyske gjøgleren Wolfgang av Godesberg. Denne gangen har han imidlertid ikke en like sentral rolle som i de tidligere bøkene. Hovedpersonen i denne romanen er tyven Rodrigo Jimenez fra Málaga, sønn av en treskjærer. Sammen med en eldre tyv ved navn Gino har han kommet seg til Bagdad. Her finner de ut at de har havnet på feil sted til feil tid.  Utenfor truer mongolene ledet av Djengis Khans sønnesønn, Hulegu, og krever at kalifen overgir seg og hyller Kha-Khan som den nye herskeren av Bagdad. I byen møter Rodrigo en stum europeer som tar vare på de fattige barna i byen. Denne mannen fascinerer ham. Alt dette skjer i løpet av januar og februar i år 1258.

*Gobi: Baghdad* handler om det dualistiske motsetningsforholdet mellom nestekjærlighet og ondskap samt kontrastforholdet mellom den institusjonelle kirken og nestekjærligheten, om fellesskapet med våre medmennesker (der spørsmålet om «hva betyr jeg for andre enn meg selv?» er sentralt), om barnas og de svakes kår, råskapen og menneskenes brutalitet (der rottefangeren fra Hameln er barnas helt som redder barna ut av byen med de griske og gjerrige voksne). Romanen oppsummerer hele serien der budskapet har vært at man skal elske sin neste som seg selv, også i praktisk handling.

## Eksterne lenker

* Utgaven fra 1997 | 1998 hos Nasjonalbiblioteket.
Fyrstesuverenitetsprinsippet

**Fyrstesuverenitetsprinsippet** går ut på at suvereniteten i et land ligger hos herskeren (som kan ha ulike titler, som fyrste/keiser/konge etc). Styreformer som tradisjonelt kongedømme, keiserstyre og aristokrati bygger alle implisitt på prinsippet om fyrstesuverenitet. Det omvendte av fyrstesuverenitetsprinsippet er folkesuverenitetsprinsippet. 

Prinsippet er begrunnet filosofisk og statsrettslig hos Jean Bodin og Thomas Hobbes i tidlig moderne tid. Klarest kom læren til uttrykk i absolutismen (eneveldet). Ofte er fyrstesuvereniteten begrunnet i å være guds vilje.

Opplysningsfilosofer (som Rousseau) lanserte på tidlig 1700-tall folkesuverenitetsprinsippet, og det ble innført i den amerikanske og franske revolusjon. England er i en mellomstilling, ettersom landet formelt sett ikke har folke- men parlamentssuverenitet.

Etter napoleonskrigene ønsket Europas fyrster å gjenskape «normale tider» og gjeninnførte fyrstesuverenitetsprinsippet dogmatisk i de fleste europeiske land. Men i ett etter ett land i det påfølgende hundreår ble folkesuverenitetsprinsippet innført ved stemmerettsutvidelser, forfatningsglidning eller revolusjoner. 

## Referanser
Nils Morten Udgaard

**Nils Morten Udgaard** (1940–2023) var en norsk journalist, utenrikskorrespondent, utenriksredaktør og politiker (H). Han var statssekretær for utenrikssaker for statsminister Kåre Willoch fra 1984 til 1986.
## Liv og virke
Udgaard tok artium i Porsgrunn i 1958 og gjennomførte Forsvarets russiskkurs 1960–1961 og tok deretter cand.mag.-graden ved Universitetet i Oslo. Han tok doktorgrad i internasjonal politikk ved London School of Economics and Political Science (LSE) i 1971. Doktorgradsavhandlingen, om stormaktspolitikk og norsk utenrikspolitikk mellom 1940 og 1948, ble utgitt på Universitetsforlaget i 1973.

Udgaard startet sin journalistgjerning i *[[Nationen]]* i 1959. Han gikk i 1961 til *Aftenposten*, hvor han var lederskribent, redaksjonssekretær (nyhetsleder) i utenriksavdelingen og utenrikskorrespondent, blant annet i Moskva, Bonn og London. Fra 1995 til 2007 var Udgaard utenriksredaktør i *Aftenposten*

Udgaard var statssekretær for utenrikssaker ved Statsministerens kontor fra desember 1984 til Willoch-regjeringen gikk av i mai 1986.

Udgaard var professor II i russisk-sovjetiske studier ved Universitetet i Bergen fra 1991 til 1996.

Udgaard hadde et omfattende utenrikspolitisk og historisk forfatterskap. Han bidrog med en rekke skrifter om aktuelle utenriks- og sikkerhetspolitiske emner til Den norske atlanterhavskomité.

Udgaard ble tildelt Europabevegelsens pressepris og den tysk-norske Willy Brandt-prisen (2003).

## Bibliografi (utvalg)
* *Europas stille revolusjon*, Oslo: Civita, 2004
* med Håkan Nilsson: *Norge og Norden i fremtidens Europa*, Oslo: Schibsted
* *Great power politics and Norwegian foreign policy. A study of Norway's foreign relations November 1940-February 1948*, Oslo: Universitetsforlaget, 1973
* 

## Referanser


## Eksterne lenker
* 
*
Halsnøytunnelen

**Halsnøytunnelen** er en undersjøisk veitunnel mellom fastlandet og Halsnøya i Kvinnherad kommune i Vestland. Den er en del av fylkesvei 500 og åpnet 8. mars 2008. Tunnelen er 4&nbsp;120 meter lang og når 135,5 meter under havet.

Hele Halsnøysambandet består av tunnel og ny vei i dagen (totalt 6,3 km) mellom Sunde på fastlandet og Tofte på Halsnøya. Det var ferdig i mars 2008, og har kostet 427 millioner kroner. Tunnelen gir bedre kommunikasjon i Sunnhordlands-bassenget. For øyfolket åpnet Halsnøytunnelen forbindelsen til fastlandet og førte med seg muligheter for samarbeid og utveksling av kompetanse. Både kulturelle foretak og næringslivet fikk bedre arbeidsvilkår.

Det var bompengeinnkreving fram til 5. september 2019.

Da Halsnøytunnelen ble åpnet, ble Sunde ferjekai nedlagt og sambandet Sunde-Ranavik-Skjersholmane ble forkortet til Ranavik–Skjersholmane.

Sunde ferjekai blir i dag brukt som opplagskai, hurtigbåtanløp og reservekai for Ranavik–Skjersholmane.

## Se også
*Veitunneler i Norge
*Undersjøiske veitunneler i Norge

## Referanser


## Eksterne lenker
* Kart over Halsnøysambandet
Oslomarkas Fiskeadministrasjon

**Oslomarkas Fiskeadministrasjon**, eller **OFA**, ble stiftet i 1936 og driver fiskekultivering i Oslomarka. Administrasjonen ble til etter et initiativ fra Arbeidernes Jeger og Fiskeforning og Oslo Sportsfiskere for å gjøre fisket i Oslomarka mer tilgjengelig for allmennheten og for å samkjøre administrasjonen til lokale jeger- og fiskeforeninger med oppdrett og fiskeutsettinger. 

OFA administrerer kultiveringen av mer enn 400 vann og driver i tillegg organisering av krepsefiske for Oslo kommune samt har oppsyn med og kultivering av Akerselva. Administrasjonens inntektsgrunnlag er hovedsakelig basert på inntekter fra salg av fiskekort og krepsekort samt salg av egne publikasjoner. Den øvrige støtten kommer fra Oslo kommune.

## Eksterne lenker
* OFA.no
Bjerkås

**Bjerkås** er et tettsted og en grunnkrets i Asker kommune i Akershus. Bjerkås ligger nær Indre Oslofjord, nord for Slemmestad, sør for Vollen og øst for Heggedal. Badeplassen Sjøstrand ligger ved fjorden nordøst for Bjerkås.

## Næringsliv
I sentrum av Bjerkås er det en dagligvarebutikk, et gatekjøkken og en frisørsalong. Bedriften Bjerkås Bryggeri har lokaler i området. Vest for Bjerkås ligger det moderne renseanlegget til *Vestfjorden avløpsselskap* (VEAS). Her lå også Norsk Eternit Fabrikk, som produserte eternitt fra 1942 til 1978.

## Natur
Bjerkås naturreservat ble opprettet i 2008 og inneholder flere nasjonalt sjeldne naturtyper som er representative for landskapet i indre Oslofjord.

### Geologi
Bergartene i Bjerkås er veldig spesielle; det finnes flere forkastninger og fossiler. Bjerkås er del av Oslofeltet med sedimentære avsetninger fra jordens oldtid, noe som gjør området interessant i internasjonal geologisk sammenheng.

## Kilder
* Tor Chr. Bakken (red.): *Budstikkas store Asker og Bærum-leksikon*. Kunnskapsforlaget Oslo 2008. ISBN 978-82-573-1534-4
* SSB: Standard for delområde- og grunnkretsinndeling – Delområde- og grunnkretsinndeling 2020

## Eksterne lenker
* Kommunens nettside om badeplassen Sjøstrand
Siri Lill Mannes

**Siri Lill Mannes** (født 1970) er en norsk journalist og programleder som var ansatt i TV 2 fra 1992 til 2010. Siden 2010 har hun vært daglig leder i SpeakLab AS, som hun startet sammen med Arne Møller. Mannes har ledet konferanser i inn- og utland, blant annet åpningen av OECDs World Forum i Paris.

Mannes hadde erfaring fra lokalmedier, blant annet fra lokalradioen Radio102, før hun kom til TV&nbsp;2 i 1992. Hun laget TV&nbsp;2s første utenriksreportasje, fra sultkatastrofen i Somalia, til åpningssendingen, 5. september 1992.  Hun var også TV&nbsp;2s første reporter med ansvar for å dekke Russland. Fra 1995 ledet hun  morgennyhetene, og fra 1999 ledet hun kveldssendingene. 

Mannes har gjennomført Forsvarets russiskkurs ved Forsvarets etterretningshøgskole. Hun tok senere hovedfag i historie ved Universitetet i Bergen. Hun har også studert statsvitenskap i USA.

Mannes ble tildelt Kringkastingsprisen for 2000. 

Hun har skrevet boken *Livvakt i helvete – Aleksandr og krigen i Tsjetsjenia* (ISBN 9788248906018, Kagge Forlag, 2003), og i mai 2010 utga hun kriminalromanen *66 grader nord*. 

## Referanser


## Eksterne lenker
* 
* 
*  Portrettintervju i Dagbladet (2004)
Frederik VIII av Danmark

**Frederik VIII** (1843–1912) var konge av Danmark 1906 til 1912. Hans valgspråk var «Herren er min Hjælper».

Han var eldste sønn av Christian IX og Louise av Hessen. Frederik var den første danske tronarvingen som gikk på en ordinær skole i København. Senere ble han utdannet i det militære og studerte statsvitenskap i Oxford. Han hadde ingen politisk innflytelse i de årene han var tronarving.

Han giftet seg 28. juli 1869 med prinsesse Lovisa, datter av kong Karl IV. Allerede som nygifte overtok kronprinsparet Charlottenlund slott som sommerbolig og flere av deres åtte barn ble født på slottet. Etter 43 år som kronprins ble Frederik konge da faren Christian IX døde.

I sine senere år var han svekket av hjertesykdom og han fikk kun seks år som konge. Han døde på Reeperbahn i Hamburg.

## Barn
Frederik og Lovisa fikk åtte barn; Christian, den senere Christian X av Danmark, Carl av Danmark, den senere Haakon VII av Norge, Louise av Danmark, gift med Fredrik av Schaumburg-Lippe, Harald av Danmark, gift med Helene av Slesvig-Holstein, Ingeborg av Danmark, svensk prinsesse, gift med Carl av Sverige, Thyra av Danmark, ugift, Gustav av Danmark, ugift og Dagmar av Danmark, gift med Jørgen Castenschiold.

## Utmerkelser
Blant Frederik VIIIs ordener var også Storkorset med kjede av St. Olavs Orden, tildelt 1862.

## Stamtavle

## Referanser


## Litteratur
* Thorsøe, Alexander. 

## Eksterne lenker
*
Loganbær

**Loganbær** (*Rubus × loganobaccus*) er en krysning (hybrid) mellom europeisk bringebær (*Rubus idaeus*) og den amerikanske bjørnebærarten *[[Rubus ursinus]]* med en ganske skarp smak.

Bæret kom til ved en tilfeldighet mellom 1880–1881 i Santa Cruz i California (USA) da dommeren og hortikulturisten James Harvey Logan (1841–1928) gjorde forsøk med krysning av bær.

Loganbær egner seg godt til marmelader, saftkoking og vinproduksjon. Det går også an å spise bæret som det er, men smaken kan være litt for bitter for noen.

En krysning mellom loganbær og den amerikanske *Rubus aboriginum* er opphavet til boysenbær. En annen, mer hardfør krysning mellom bringebær og bjørnebær er taybær.

## Referanser




## Eksterne lenker
*
Iakob Tsurtaveli

**Jacob Tsurtavi** (georgisk: იაკობ ცურტაველი, **Iakob Tsurtaveli**) også kjent som **Jacob prest** (იაკობ ხუცესი, **Iakob Khutsesi**) var en religiøs forfatter og prest på 400-tallet i Tsurtavi i Georgia.
Nils Persson

**Nils Persson** (født 20. januar 1836 i Allerum i Skåne i Sverige, død 28. april 1916 i Helsingborg) var en svensk konsul, forretningsmann og politiker fra Helsingborg.

## Liv og virke
### Bakgrunn
Nils Persson var sønn av rustholderen Per Jönsson og hans hustru Gunella Hallberg. startet sin yrkeskarriere som femtenåring i 1851, som *bodbetjänt* i butikken til sin onkel. 

### Forretningsmann
I 1860 åpnet han sin egen butikk, hvor han blant annet importerte og solgte guano til bruk i kunstgjødsel. Driften gikk bra, og fra 1872 til 1875 drev han «Nils Perssons guano- o svafvelsyrefabrik» i Helsingborg. 

Fra 1875 var han direktør og styreformann for «Skånska superfosfat- o svafvelsyrefabrik AB» (nå en del av Kemira) samme sted. Til dette trengte han fosfat og svovelsyre. Fosforen fikk han i starten fra fossile dyreben, men han gikk snart over til å importere fosfor fra Florida og Nord-Afrika.

### Virke i Norge
I 1887 startet han opp Sulitjelma Gruber AS i Norge, hvor han produserte svovelkis. Malmen i Sulitjelma var også rik på kobber, noe som gjorde at han i år 1900 var medstifter av Helsingborgs kopparverk AB i tilknytning til svovelsyrefabrikken. I Norge drev han også med jernmalm. 

I 1901 solgte han rettighetene sine i Dunderlandsdalen til Edison Ore-milling Syndicate Limited. Salgssummen skal ha vært på 3 millioner kroner, som dels ble overført i form av obligasjoner i selskapet. Persson skal ha blitt anmodet om å gå inn som *Consulting Director* i selskapet, som var eid av 55 interessenter, hvorav 52 engelskmenn. Edison Ore-milling Syndicate Ltd. hadde blitt opprettet for å utnytte en metode oppfunnet av Thomas Alva Edison. Den nye metoden bestod i å bearbeide jernmalmen med en elektromagnetisk separator, slik at man fikk utvunnet produktet *[[jernslig]]*, som man igjen brukte til å fremstille råjern og stål. Og i 1903 var det Persson som sammen med ingeniør Alfred Hasselbom oppdaget og skaffet seg rettighetene til malmforekomstene i Salangen i Troms.  

I 1906 solgte han sine rettigheter i Salangen til to tyske interessentselskaper. I 1907 startet Salangen Bergverksaktiebolag opp Salangsverket, som imidlertid ble nedlagt igjen i 1912 etter en kort, men hektisk driftsperiode.

Persson ble av enkelte nordmenn kritisert for sin lønnsomme virksomhet i Norge. Ved kongelig resolusjon den 28. oktober 1907 fikk han og «Aktieselskabet Røstvangen» avslag på sin felles søknad om konsesjon til å erverve bergverksrettigheter i Rustvangfeltet i Hedmark, i samme område som Røstvangen gruver hadde blitt etablert i 1904.

## Konsulære verv
Fra 1875 til 1903 var Persson nederlandsk visekonsul.

Fra 1894 til 1911 var han tysk konsul i Helsingborg.

## Referanser
Menasseh Ben Israel

**Menasseh Ben Israel** (født 1604 på Madeira, død 20. november 1657 i Middelburg i Nederland) var en sefardisk rabbiner, forsker, skribent, diplomat, boktrykker og utgiver. Han var også grunnlegger av det første hebraiske boktrykkeriet i Amsterdam i 1626. 

## Biografi

Manoel Dias Soeyro, som var navnet han vokste opp med, ble født på Madeira i 1604, året etter at foreldrene hans flyktet fra Portugal på grunn av Inkvisisjonen. Familien flyttet til Nederland i 1610. Nederland var på denne tiden midt i åttiårskrigen (1568&ndash;1648) &ndash; en krig som i stor grad dreide seg om religiøst opprør. Familien kom dit under våpenhvilen som Frankrike og England hadde meglet fram i Haag.

Menasseh Ben Israel var en venn av Rembrandt.

Menasseh er særlig kjent for petisjonsbrevet sitt til Oliver Cromwell og Det britiske parlamentet for å gjøre om de tidligere engelske herskeres vedtak og la jødene flytte tilbake til England. Petisjonen førte fram, og det vokste gradvis fram en jødisk bosetning i Storbritannia fra da av.

Menasseh Ben Israel døde i Middelburg i Nederland høsten 1657, kort etter hjemkomsten fra England.

## Se også
*Jødisk historie

## Referanser


## Eksterne lenker
* 
*  Digital samling av bøker og brev i forbindelse med Menasseh Ben Israel
Einar Lundeby

**Einar Johannes Lundeby** (1914–2011) var en norsk lingvist. Lundeby ble cand.philol. i 1940, og dr.philos. i 1966 med avhandlinga *Overbestemt substantiv i norsk og de andre nordiske språk*. Fra 1976 til 1978 var han dekanus ved Det historiske-filosofiske fakultet, og fra 1980 til 1987 var han medlem av Norsk språkråd. Lundeby vokste opp i Hobøl, og har skrevet om hobøldialekta i *Hobølboka II* fra 1994. Han har også skrevet boka *Østfoldmål* fra 1995, som handler om dialekter i Østfold.

## Referanser


## Litteratur
* Lundeby, Einar, *Østfoldmål*, Gressvik : Østfold mållag, 1995. ISBN 82-993615-0-8
Don Juan Dracula

**Don Juan Dracula** er en norsk indiepopkvartett som består av Henrik «Francesco Dellamorte» Lysell (gitar og vokal), Henning Krane (keyboards), Thomas Dirk Lute (trommer og vokal) og Ola Magnair Eriksen (bass). De har en variert musikkstil med retroelementer fra 80-tallspop.

## Diskografi
* *New Sensation* (2008)
* *Outakes, demos & oh my god what were we thinking* (2005)
* *Young Debutantes II* (2005)
* *Take Me Home (Singel)* (2005)
* *Happy Boy EP* (2003)
* *Sober (Singel)* (2002)
* *Perfect Girl EP* (2002)
* *Perfect Girl/Annoying Boy EP* (2001)
* *A NRK Documentary* (2000)
* *Black Balloons* (2000)

## Eksterne lenker
*
Tlacotalpan

**Tlacotalpan** er en by og kommune i kystregionen i delstaten Veracruz, på Mexicos østkyst. Kommunens totalareal er på 646,51 km², og innbyggertallet lå i 2005 på 13&nbsp;845. 

Kommunens to store vassdrag er Río San Juan og Río Tuxpan, som begge er sideelver til den større Papaloapanelva. 

## Sentrum
Byen **Tlacotalpan** ble grunnlagt som elvehavn langs Papaloapanelva midt på 1500-tallet. Den ble valgt som del av UNESCOS liste over verdensarven i 1998, og begrunnelsen var «den urbane planløsningen og arkitekturen i Tlacotalpan representerer en forening av spanske og karibiske tradisjoner av usedvanlig betydning og kvalitet. Dens enestående karakter ligger i bylandskapet av brede gater, beskjedne hus i en livlig blanding av stilarter og farger, samt de mange store trærne i det offentlige og private rom».
Las Tunas (provins)

**Las Tunas** er en av Cubas 14 provinser.

Las Tunas ble i 1975 – sammen med regionene Guantánamo, Holguín, Santiago de Cuba og Granma – skilt ut av den gamle provinsen Oriente. Dette skjedde som følge av en ny administrativ inndeling av provinsene på Cuba.

Las Tunas grenser i nord mot Atlanterhavet, i øst mot provinsen Holguín, i vest mot provinsen Camagüey og i sør mot provinsen Granma og Guacanayabo-gulfen. Sørkysten preges av mangrovesumper.

Provinsen består av 8 kommuner og dekker et areal på 6.584 km². Provinshovedstaden er Victoria de Las Tunas, som regel omtalt som *Las Tunas* eller bare *Tuna*. Før den nye provinsinndelingen i 1975, var provinshovedstaden Victoria de Las Tunas en liten by. Dette endret seg raskt da byen ble bedre knyttet til veinettet og inngikk i et større statlig moderniseringsprogram som ga et større løft av den lokale infrastrukturen.

## Næringsliv
Næringslivet er stort sett avgrenset til sukkerdyrkning, dels på grunn av et velegnet, fuktig klima og dels på grunn av provinsens flate terreng. Ellers finnes en del storfe-bruk og litt frukt- og grønnsaksdyrkning. Turismen er lite utviklet.

## Referanser


## Eksterne lenker
*
Anders Frihagen

**Anders Rasmus Frihagen** (født 28. januar 1892 i Åheim, død 5. april 1979 i Oslo) var en norsk politiker og bankmann. Han var medlem i Nygaardsvoldregjeringen med post som handelsminister 1939–1940, minister uten portefølje i Stockholm 1940–1942, handelsminister i London 1942 og forsynings- og gjenreisningsminister i London 1942–1945.

Frihagen vokste opp i Åheim på Sunnmøre, og tok examen artium som privatist 1913. Året etter tok han eksamen ved Volda lærerskole. Han var lærer ved Volda mellomskole og gymnas fra 1914 til 1915. Frihagen tok befalskurs og ble i 1917 vernepliktig premierløytnant i Hærens Flyvevesen. Etter det studerte han juss ved universitetet i Kristiania og ble cand.jur. i 1922. I 1928 hadde han studieopphold ved banker i Frankrike og Storbritannia.

Anders Frihagen var far til professor dr. juris Arvid Frihagen, svigerfar til Anne Katrine Frihagen og svoger til John Strandrud.

## Referanser


## Kilder
* *Store norske leksikon* http://nbl.snl.no/Anders_Frihagen

## Eksterne lenker
*
Pierluigi Collina

**Pierluigi Collina** (født 13. februar 1960 i Bologna i Italia) er en tidligere fotballdommer, som er anerkjent som en av verdens beste dommere. Etter at han måtte legge opp i august 2005 arbeidet han som økonomikonsulent.

Han tok doktorgrad i økonomi ved Universitetet i Bologna i 1984. Da han var tenåring spilte han som midtstopper på et lokalt lag. I 1977 ble han overbevist om å ta et kurs som dommer. Der ble det oppdaget at han hadde teft for dette.

Innen tre år var han fotballdommer på de høyeste nivåene i regionen sin, samtidig som han fullførte sin verneplikt. I 1988 hadde han kommet seg opp til landets tredje divisjon eller Serie C1 og Serie C2. Etter tre sesonger hadde han rykket opp til å dømme kamper i Serie B og Serie A.

På denne tiden begynte han også å miste håret på grunn av sykdommen alopecia universalis og fikk kallenavnet «Kojak».

I 1995, etter å ha dømt 43 Serie A-kamper, ble han plassert på FIFAs dommerliste. Han dømte fem fotballkamper under sommerlekene i 1996 i Atlanta, inkludert finalen mellom Nigeria og Argentina og finalen i Mesterligaen i 1999 mellom FC Bayern München og Manchester United. I 2002 nådde han høydepunktet i karrieren da kan ble valgt som dommer under finalen i fotball-VM mellom  og . Han dømte også finalen i UEFA-cupen i 2004 mellom Valencia og Marseille.

EM i fotball 2004 var hans siste store internasjonale turnering siden han nådde pensjonsalderen for FIFA-dommere på 45 år tidlig i 2005. Det italienske fotballforbundet økte pensjonsalderen til 46 år for å kunne bruke Collina enda en sesong. Men dette endte i en stor konflikt mellom Collina og forbundet tidlig i august 2005, som følge av Collinas avgjørelse om å signere en sponsoravtale med Opel. Opel var en av sponsorene til Serie A-klubben AC Milan og dette ble sett på som en interessekonflikt, og Collina ble nektet til å dømme store kamper i Italia. Som svar på dette, leverte Collina inn sin oppsigelse, slik at han kunne avslutte sin karriere. Dommerforbundet i Italia prøvde å avvise hans oppsigelse, men han fastholdt sin beslutning. Han dømte imidlertid Soccer Aid-kampen for veldedighet i mai 2006.

Ifølge engelske fans var hans eneste feil i karrieren annulleringen av Evertons mål i Mesterligaoppgjøret mellom Everton og Villarreal, en av Collinas siste kamper, der Evertons mål kunne ført til ekstraomganger.

## Se også
* Liste over fotballdommere som har dømt VM-finalen

## Referanser


## Eksterne lenker
* 
* 
*
Håvard Walseth

**Håvard Walseth** (født 16. desember 1983) er filmregissør, skuespiller, musiker, forfatter og produsent fra Tromsø. Sammen med Espen Olaisen regisserte han *[[En kald og fuktig affære]]* som under Tromsø Internasjonale Filmfestival vant pris for beste ettminutter, Bittelittprisen 2005. 

## Publiserte kortfilmer

* 2003 *Juletrefesten*
* 2004 *Moonwalkers*
* 2005 *En kald og fuktig affære*
* 2006 *Static*
* 2009 *Gjenforeningen aka Klassens Klovn*

## Publiserte musikkvideoer
* 2006 *Doctor Kataztrofa – Powerpill*
* 2007 *Tiril Trottland – Pøls (med sprøstekt løk)*

## Eksterne lenker
*
Nøytralitetsvakt

**Nøytralitetsvakt** er nøytral militær tilstedeværelse for å sikre at nøytrale territorier ikke blir invadert eller brukt til et annet lands fordel, samt hindre at fiender kommer i strid på nøytrale territorier. En nøytralitetsvakt kan blant annet bli satt ut for å hindre at styrker passerer over nøytrale områder for å nå fienden, eller for å oppnå en fordelaktig posisjon i forhold til fienden. Samtidig er det nøytralitetsvaktens oppgave å gå imellom fiender om de begge oppholder seg på nøytrale områder, for slik å hindre strid.

Et kjent norsk eksempel hvor nøytralitetsvakter var involvert er Altmark-saken fra begynnelsen av andre verdenskrig (før Norge ble invadert).
Garth Ennis

**Garth Ennis** (født 16. januar 1970) er en nordirsk tegneserieskaper, mest kjent for tegneserien *[[Predikanten (tegneserie)|Predikanten]]*, som han lagde sammen med Steve Dillon. Tegneseriene hans kjennetegnes ved at de er ekstremt voldelige, og med svart humor og mye banning. Ennis er manusforfatter, og tegner ikke selv.

Han startet sin karriere i 1989 med tegneserien *Troubled Souls*, deretter jobbet han med det britiske tegneseriebladet *[[Crisis]]*. I 1991 begynte han å jobbe med amerikanske tegneserier, da han tok over skrivingen av *[[Hellblazer]]*, som han skrev frem til 1994. Under arbeidet med *Hellblazer* møtte han Steve Dillon, som tegnet serien de to siste årene Ennis jobbet med den. 

De to lagde *[[Predikanten (tegneserie)|Predikanten]]*, som gikk fra 1995 til 2000, og fikk meget gode kritikker. Den handler om en predikant som, bokstavelig talt, leter etter Gud, fordi han har sviktet sitt skaperverk. 

Mens han lagde *Predikanten* begynte han på *[[Hitman (tegneserie)|Hitman]]* også, som John McCrea tegnet. Den gikk over 60 nummer fra 1996 til 2001, og handlet om en leiemorder i Gotham City.

## Referanser


## Eksterne lenker
* 
*
Andrzej Szpilman

**Andrzej Szpilman** (født 28. mars 1956 i Warszawa) er en polsk musiker, produsent, komponist og tannlege. Han er sønn av den polsk-jødiske pianisten Władysław Szpilman, kjent fra boken og filmen *Pianisten*.

## Liv
Fra 1962 studerte han violin under prof. S. Kawalla, og fra 1965 til 1974 violin og senere bratsj under prof. Nasalska ved den 4. statlige musikkskolen i Polen. Han begynte å arbeide som komponist og produsent for Polens Radio i 1976, og arbeidet med en rekke populære polske sangere og med Warszawas radioorkester og polsk fjernsyn. I tillegg studerte han odontologi i Warszawa.

I 1983 flyttet han til Hamburg, og frem til 1988 arbeidet han som førsteamanuensis i odontologi ved Universität Hamburg. Fra 1988 til 2000 drev han sin egen tannlegepraksis i Hamburg-Altona.

I 1987 grunnla han også musikkstudioet *Musik Studio Altona*, og arbeidet med filmballett og teatermusikk. Samtidig komponerte han balletten *Incense* for Hamburgs Opera.

Mellom 1996 og 2004 produserte han CD-utgivelser for Wolf Biermann.

Fra 1997 arbeidet han med utgivelsen av sin fars memoarer, som kom på forlaget ECON i 1998 under tittelen *Das wunderbare Überleben*, og året etter ble utgitt under tittelen *Pianisten* og oversatt til over tredve språk. I 2002 ble boken filmatisert som *Pianisten* av Roman Polański, og Andrzej Szpilman deltok i produksjonen av filmen og samarbeidet med den amerikanske, tyske, sveitsiske, italienske og polske distributøren.

I november 2000 produserte han en fjernsynskonsert til ære for sin far i Warszawa, og mellom 2001 og 2002 ledet han et konsertshow for Polens Radio.

I 2002 ble han produsent for Universal Music, Sony Classical og Sherman Records, og produserte CD-ene med farens musikk.

## Eksterne lenker
* 
* 
* Hjemmeside
* Filmpolski.pl: Andrzej Szpilman
Filippo Inzaghi

**Filippo «Pippo» Inzaghi** (født 1973) er en italiensk fotballtrener og tidligere fotballspiller som er hovedtrener for .

Han er har tidligere spilt for klubber som Parma FC, Atalanta BC,  og AC Milan, samt som han har vært spiss og vunnet VM med . Hans bror Simone Inzaghi var også profesjonell fotballspiller.

## Klubbkarriere
Inzaghi debuterte som profesjonell spiller i den hjemlige Serie B for den lokale klubben Piacenza Calcio. Den første sesongen (1991/1992) spilte han to kamper. Året etter fikk han vist talentet som måltyv med tretten fulltreffere på 21 kamper for Serie C-klubben UC Albinoleffe. Etter korte opphold i Verona og deretter Piacenza debuterte han i sesongen 1995/1996 for daværende AC Parma, i dag FC Parma, i Serie A, og scoret to mål på 15 kamper.

Inzaghi etablerte seg som toppspiss i sesongen 1996/1997, da han i sitt andre år i Serie A scoret 24 mål på 33 kamper for Atalanta Bergamo. De italienske toppklubbene ble for alvor oppmerksomme Inzaghis kvaliteter, og i 1997 gikk han til Juventus, hvor han i løpet av fire sesonger leverte gode resultater og spilte seg inn på det italienske landslaget.

I 2001 gikk han så til AC Milan, der han blant annet har vært med på å vinne Mesterligaen (2003), (2007), og det italienske ligamesterskapet (2004), (2011). Etter å vært i klubben i nesten ti år, valgte Inzaghi å gi seg i Milan i 2012 da kontrakten med Milano-klubben gikk ut.

Den 23. mai 2007 spilte Inzaghi for Milan mot Liverpool i Champions League-finalen, hvor han scoret to mål og ble matchvinner for Milan. Den 3. november 2010 mot Real Madrid i CL-gruppespill på San Siro ble Inzaghi historisk da han nettet sine 69. og 70. scoringer i europeisk sammenheng og er den mestscorende spilleren i Europa noensinne. Han slo rekorden til Gerd Müller og Raul som begge har 68 mål hver.

## Landslagskarriere
Inzaghi spilte for Italia under VM i 1998 og VM i 2002, og var også med i troppen til VM i 2006 i Tyskland hvor han scoret ett mål.

## Referanser


## Eksterne lenker
* 
* 
*
Villa Clara (provins)

**Villa Clara** er en av Cubas 14 provinser. I vest grenser den til provinsen Matanzas, i nord til Atlanterhavet, i øst til provinsen Sancti Spíritus og i sør til provinsen Cienfuegos. 

Villa Clara er inndelt i 13 kommuner med Santa Clara som provinshovedstad. Før den administrative nyinndelingen i 1975, tilhørte Villa Clara samt provinsene Cienfuegos og Sancti Spíritus en større provins som het Santa Clara.

Provinsens kystlinje har en mengde viker, korallrev og sandstrender. I området rundt provinshovedstaden finnes en mindre rekke mindre fjell der det høyeste punkt er på 464 m over havets overflate. Provinsen har også en mange ferskvann som blir brukt til så vel nærings- som sportsfiske. I provinsen finnes også Cubas største elv, *Río Sagua la Grande*.

## Næringsliv
Sukkerdyrkning og -foredling er viktigste næringsvei i provinsen og sysselsetter mange mennesker.

## Referanser


## Eksterne lenker
* 
* Offisiell nettside (spansk)
Østeuropeisk tid

**Østeuropeisk tid**, eller **Eastern European Time** (**EET**), er tidssonen som ligger to timer foran GMT/UTC, og skrives dermed gjerne GMT+2 eller UTC+2. Denne blir brukt i noen europeiske og nordafrikanske land og noen land i Midtøsten. De fleste bruker ikke EET som sommertid.

## Bruk
Et land bruker EET hele året:
* Libya

Disse landene, deler av land og territorier bruker østeuropeisk tid kun på vinteren:

* Belarus
* Bulgaria
* Kypros
* Egypt
* Estland
* Finland
* Hellas
* Israel
* Jordan
* Latvia
* Libanon
* Litauen
* Moldova
* Palestina
* Romania
* Syria
* Tyrkia
* Ukraina
Technische Universität Bergakademie Freiberg

** Technische Universität Bergakademie Freiberg ** (TUBAF) er et universitet i byen Freiberg i Sachsen i Tyskland.

## Historie
Bergakademiet i Freiberg ble grunnlagt i 1765 for å gi høgere utdanning i bergverksdrift, og er etter bergakademiene i Potosí, Banská Štiavnica, Praha og Bergseminaret på Kongsberg den femte eldste bergverksvitenskapelige institusjonen i verden og den eldste som forsatt eksisterer. En av grunnene for opprettelsen var at Sachsen etter nederlaget i sjuårskrigen måtte øke metallproduksjonen for å kunne utrede pålagte krigsskadeserstatninger.

I 1899 fikk Bergakademiet status som teknisk høgskole.

Etter Tysklands gjenforening har Bergakademiet gjennomgått en større omstrukturering og nyorientering. De siste åra har det bygd opp kompetanse på halvlederteknologi og –forskning, som i sin tur har ført til industrielle nyetableringer på området i Freiberg, blant annet Wacker Siltronic og Deutsche Solar. Universitetet har dertil oppnådd stadig større anseelse på området miljøvitenskap. I dag markedsfører TUBAF seg som «universitetet for sluttede stoffkretsløp», og en moderne, økologisk høgskole.

Likevel er det først og fremst på det geovitenskapelige området at Bergakademiet i Freiburg har internasjonalt ry. For eksempel kan TUBAF framvise verdens største samling av mineraler og bergarter. Fra 2008 skal samlinga stilles ut i nyinnretta lokaler i slottet Freudenstein, som eies av universitetet.

To grunnstoff er oppdaga ved Bergakadeiet: indium i 1863 og germanium i 1886.

## Organisering
Technische Universität Bergakademie Freiberg er delt i seks fakulteter:
*Matematikk og informatikk
*Kjemi og fysikk
*Geovitenskap, geoteknikk og gruvedrift
*Maskin-, prosess- og energiteknikk
*Materialvitenskap og materialteknologi
*Økonomi 
Høsten 1996 ble i tillegg Det tverrfaglige senteret for økologi (Interdisziplinäres Ökologisches Zentrum) oppretta.

Universitetet har 4 000 studenter (2022), hvorav ca 40% kvinner og 8% utenlandske studenter. I alt tilbys 30 ulike studier ved TUBAF.

Et særtrekk ved Bergakademiet i Freiberg er de to lære- og besøksgruvene Reiche Zeche og Alte Elisabeth, der en århundrelang bergverkshistorie blir levendegjort, men hvor det samtidig drives vitenskapelig utdanning og forskning. Universitetet driver også jordskjelvstasjonen Berggießhübel.

Størstedelen av Universitetets virksomhet foregår på campusen nord for Freiberg sentrum. I tillegg disponerer det eldre bygninger i sentrum, som det gamle hovedbygget i Akademiestrasse, mediesenteret i Prüferstraße og Werner-bygningen i Brennhausgasse.

## Kjente lærere og studenter
* Georg Philipp Friedrich von Hardenberg (Novalis), student 1797–1801 
* Alexander von Humboldt, student 1790–1792
* Wilhelm August Lampadius, professor 1794–1842
* Mikhail Lomonosov, student 1739-1740
* Carl Emanuel Löscher, student 1775-1777
* Fürchtegott Leberecht von Nordenflycht, student 1778–1780
* Abraham Gottlob Werner, professor 1775–1817
* Clemens Winkler, student 1857–1859, professor 1873–1902

## Referanser


## Eksterne lenker
* Hjemmeside 
* Schloss Freudenstein